Ouers oorstelp ná mediese fonds dekking toestaan | Maroela Media
Tuschke Reynders en Gidion du Toit. (Foto: NB Photography)
Gidion du Toit, die negejarige Fanconi-anemie-lyer van Pretoria, en sy gesin is oorstelp van vreugde nadat die mediese fonds waarvan die gesin al vir nege jaar 'n lid is, R1 miljoen se dekking vir 'n beenmurgoorplanting toegestaan het.
Maroela Media het vroeër berig Du Toit, 'n leerder aan Bronberg Akademie in Olympus, is by geboorte met dié seldsame en genetiese siektetoestand, wat die beenmurg aanval en uiteindelik daartoe lei dat die beenmurg onder meer nie funksies soos die produsering van witbloedselle, rooibloedselle en plaatjies kan voortsit nie, gediagnoseer.
Hy was 'n vroeggebore baba en moes buiten dié diagnose twee dae ná sy geboorte 'n operasie ondergaan om sy slukderm met sy maag te heg. Hy ly ook aan gehoorgestremdheid.
Tuschka Reynders, Du Toit se ma, het aan Maroela Media gesê trane van blydskap rol al die hele dag oor haar wange sedert sy vroeg Vrydagoggend die goeie nuus ontvang het. Die dekking sal dokters die groen lig gee om 'n geskikte kandidaat wêreldwyd te werf wat beenmurg aan Du Toit kan skenk.
"Ons is totaal oorbluf. Ek tjank al die hele dag my oë uit my kop uit en ek is só ontspanne vir die eerste keer in maande," het Reynders gesê.
Gidion en sy ma, Tuschke. (Foto: NB Photography)
Volgens Reynders het sy Vrydag 'n brief van Profmed ontvang waarin die fonds bevestig het dat hy R1 miljoen se dekking sal toestaan vir die werwing van 'n gepaste kandidaat wie se DNS met Du Toit s'n ooreenstem vir 'n beenmurgoorplanting. Daar is geen geskikte kandidate in Suid-Afrika nie en daar moet dus 'n skenker in die buiteland gekry word.
"Daar is tans net vier kandidate ter wêreld wie se DNS met Gidion s'n ooreenstem. Ons glo en vertrou dat een van daardie vier persone die een gaan wees wat Gidion se lewe gaan red," het sy gesê.
Die fonds, wat sedert Du Toit se geboorte die meerderheid van sy mediese onkoste gedek het, het vroeër vanjaar gesê die gesin moet van pakkette verskuif sodat hulle die dekking kan kry wat Du Toit nodig het. Reynders het vertel sy het 'n openhartige brief aan die mediese fonds geskryf waarin sy aan hulle verduidelik het dat sy nie die duurder pakket, wat R15 000 per maand beloop, kan bekostig nie.
"Die fonds dek nog sy hele lewe lank alles en toe Gidion nog 'n baba was, het ek 'n bybetaling van R180 gehad op 'n rekening wat meer as R1 miljoen beloop het. Dus was die fonds nog altyd goed vir ons.
"Nadat die fonds laat weet het ons moet oorskuif na die onbekostigbare premium pakket en dat hulle slegs R150 000 se dekking vir die noodsaaklike beenmurgoorplanting kan toestaan, het ek in 'n brief vir hulle gesê dat ek vir die eerste keer in nege jaar verlate gevoel het deur die fonds."
Sy vertel die kliniese adviseur wat haar geassisteer het, Wendy Schleifer, het die brief na die hoof van die mediese fonds gestuur. "Ek het vir 'n paar weke niks van hulle gehoor nie en toe kom die brief van Wendy vanoggend deur. Ek kan dit nog steeds nie glo nie. Sy het vir my gesê my brief het haar so op die hart gedruk dat sy dit aan haar hoof gestuur het en hulle het besluit om R1 miljoen se dekking vir die beenmurgoorplanting toe te staan."
Reynders, 'n privaat praktiserende dieetkundige, het gesê daar lê nog 'n lang pad vir hulle gesin voor. "Die werwing van die skenker kan maande vat, hulle het vir ons gesê ses tot agt weke. Dan moet die skenker se beenmurg geoes word en 'n klomp ander ingewikkelde stappe moet eers gedoen word voordat die oorplanting kan plaasvind."
Gidion. (Foto: NB Photography)
Reynders het vertel sy en haar seun sal, sodra die beenmurg gereed is vir oorplanting, Kaap toe moet verhuis vir ongeveer vier maande waar hulle in isolasie sal woon terwyl Du Toit aansterk. "Ons beplan om einde Augustus, begin September die groot skuif te maak, afhangende van wat gebeur met die beenmurgwerwing. Dit gaan beteken dat ons tot die einde van die jaar in die Kaap is en hy sal dan 'n gedeelte van gr. 3 misloop, wat hy waarskynlik volgende jaar sal moet oor doen."
Die beenmurgoorplanting sal by die Universiteit van Kaapstad se Akademiese Hospitaal plaasvind aangesien die Rooikruis-hospitaal nie 'n oorplantingsafdeling het nie.
Sy het vertel dit gaan onder omstandighede goed met Du Toit. "Hy kry nog elke tien dae 'n bloedoortapping omdat sy plaatjies so vinnig verminder, maar andersins is hy 'n doodgewone kind wat kla oor huiswerk. En solank hy wifi het vir sy aanlynrekenaarspeletjies, is hy gelukkig. Hy het nou die dag vir my gesê: 'Mamma, die engele is dan om ons, waaroor worry jy?'"
Groot waardering vir die mediese fonds wat so n groot bedrag toestaan. Baie strekte vir die gesin.
So bly vir julle twee. Psrty mediese fondse hét n hart vir hul lede. Dit sal wonderlik as my seun se fondse hulle ook kon bystaan maar in hulle geval se die fonds die seuntjie se prostese is "kosmeties". Ek kan nie daarop uitbrei maar dit breek my hart dat hulle so voel oor n weerlose kind se probleem wat my nie self veroorsaak het.